በከተማ ግብርና የነዋሪው ተሳትፎ እየጨመረ መምጣቱ ተጠቆመ
አዲስ አበባ:- በመዲናችን አዲስ አበባ፤ በተለይም ኮቪድ ያስከተለውን ከቤት ያለመውጣት ገደብ ተከትሎ ነዋሪው በጓሮ አትክልት ልማቱ ዘርፍ በከፍተኛ ደረጃ እየተሳተፈ እንደሚገኝ ተገለፀ።ከአዲስ አበባ አስተዳደር ንግድ ቢሮ የከተማ ግብርና ሰርቶ ማሳያና ግብዓት ብዜት ማእከል ስራ አስኪያጅ አቶ መሀመድ ኑሩ ከአዲስ ዘመን ጋዜጣ ጋር ባደረጉት ቆይታ እንደተናገሩት በአሁኑ ሰአት በከተማዋ የጓሮ አትክልቶችን ለማልማት ያለው ፍላጎት በሚያበረታታ መልኩ በጥሩ ሁኔታ እየጨመረ፤ የአልሚውም ቁጥር፣ ፍላጎትና ተሳትፎ ከቀን ወደ ቀን እየናረ የመጣ ሲሆን ይህ በዚሁ ከቀጠለ የከተማው ነዋሪና አጠቃላይ አገራችን በአጭር ጊዜ ውስጥ ከፍተኛ ተጠቃሚ ይሆናሉ። እንደ ስራ አስኪያጁ ገለጻ፤ ጣቢያው ድረስ በመምጣትና የችግኝ ጥያቄ በማቅረብ፣ ተረክቦ በመውሰድና በማልማት ተጠቃሚ እየሆነ ያለው የህብረተሰብ ክፍል ቁጥሩ እየጨመረ ይገኛል። ነዋሪው የጓሮ አትክልት በማልማት ከራሱ፣ ቤተሰቡና ከተማው አልፎ ገበያውን በማረጋጋት በኩል የራሱን ጉልህ ድርሻ እየተወጣ መሆኑን የሚናገሩት ስራ አስኪያጁ ምርቶቻቸውን ለሆቴሎች እስከማቅረብ ድረስ የደረሱ የጓሮ አትክልት አልሚዎች መኖራቸውንም ይናገራሉ። ህብረተሰቡ፤ በተለይም ትንሽም ብትሆን ጊቢ ውስጥ ቦታ ያለው ሰው ሁሉ በዘመናዊ አሰራር ተጠቅሞ ጓሮውን ማልማትና የከተማ ግብርናውን ዘርፍ ማስፋፋት ይገባዋል የሚሉት አቶ መሀመድ በሚመሩት ማእከል በኩል የእነሱን ሙያዊ ድጋፍና እርዳታ ፈልጎ ለሚመጣ ማንኛውም ሰው በራቸው ክፍት እንደሆነ፤ ከማእከሉ ተግባርና ዓላማ አኳያ የሚመጡ ማናቸውንም አይነት ጥያቄዎችን ለማስተናገድ ሁሉም የማእከሉ ሰራተኞች ፍቃደኛ እንደሆኑና ዘርፉን ለማጠናከርም የበለጠ እንደሚሰራ ተናግረዋል። በአዲስ አበባ አስተዳደር ንግድ ቢሮ የከተማ ግብርና ሰርቶ ማሳያና ግብአት ብዜት ማእከል ውስጥ በርካታ ተግባራት እየተከናወኑ መሆኑን የተናገሩት አቶ መሀመድ ከእነዚህም መካከል የተሻሻሉና የተሻለ ምርትን የሚሰጡ ችግኞችን ከማፍላትና ማቅረብ ባለፈ የተለያዩ ስልጠናዎች እንደሚሰጡ፣ የማሻሻል (grafting)፣ የማባዛት፣ ሰርቶ የማሳየት፣ የምክር አገልግሎት፣ የድጋፍና ክትትል፣ በሳይንሳዊ አሰራር የተደገፈ ንብ ማነብ ወዘተ ስራዎች ይሰራሉ ብለዋል። እነዚህና ሌሎች ተግባራትን በተሻለ መልኩ ለመስራት ከተለያዩና ከቻይና ከመጡ ባለሙያዎች ጋር እየሰሩ እንደሆነም ተናግረዋል። ህብረተሰቡም፣ በተለይም የከተማው ነዋሪ ይህንን አውቆ የእድሉ ተጠቃሚ እንዲሆን፣ በዚህም የተሻሉ ምርቶችን በማምረት ኢኮኖሚያዊ ብቻ ሳይሆን ደህንነቱ የተረጋገጠና ለጤናው ተስማሚ የሆነ ምግብን በመመገብ ጤንነቱን እንዲጠብቅ፣ አካላዊ እንቅስቃሴን እንዲያዘወትር፣ ገበያውን እንዲያረጋጋ፤ ከሁሉም በላይ በኮሮና ቫይረስ ምክንያት ከሚፈጠር የመጨናነቅ፣ ውጥረትና ጥልቅ ሃሳብ ለመዳን እራሱን ከእፅዋትና አትክልት ጋር በማዋል ዘርፈ ብዙ ተጠቃሚነቱን እንዲያረጋግጥ አሳስበዋል።አዲስ ዘመን ግንቦት 28/2012 ግርማ መንግሥቴ